Poučenie
 
na vyplnenie hlásenia o vyúčtovaní dane a o úhrne príjmov fyzických osôb zo závislej činnosti znížených o sumy podľa  § 5 ods. 8 zákona č. 595/2003 Z. z. o dani z príjmov v znení neskorších predpisov, o zrazených preddavkoch 
na daň, o zamestnaneckej prémii a o daňovom bonuse, ktoré podáva zamestnávateľ, ktorý je  platiteľom dane, 
za celé zdaňovacie obdobie (ďalej len „hlásenie“)

      Hlásenie podľa zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“) za príslušné zdaňovacie obdobie je povinný podať zamestnávateľ, ktorý je platiteľom dane* (ďalej len „zamestnávateľ“), miestne príslušnému správcovi dane (daňovému úradu) do troch kalendárnych mesiacov po skončení zdaňovacieho obdobia, za ktoré podáva hlásenie podľa 39 ods. 9 písm. b) a  § 49 zákona o dani z príjmov.

     Opravné, resp. dodatočné hlásenie sa podáva za príslušný kalendárny rok v lehote ustanovenej v § 39 ods. 15 zákona  o dani z príjmov.

      Podľa § 4 ods. 3 zákona o dani z príjmov príjmy zo závislej činnosti plynúce daňovníkovi najdlhšie do 31. januára po skončení zdaňovacieho obdobia, za ktoré sa dosiahli, sú súčasťou základu dane za toto zdaňovacie obdobie.
       
     Podľa § 5 ods. 2 zákona o dani z príjmov, daňovník s príjmami zo závislej činnosti sa ďalej označuje ako „zamestnanec“.
-------------------------------------------------
* § 2 písm. v) zákona o dani z príjmov.
________________________________________________________________________________________________

Identifikačné údaje

     Daňové identifikačné číslo zamestnávateľa – vyplní sa identifikačné číslo pridelené správcom dane. Ak je zamestnávateľom

             - fyzická osoba  - uvedie sa priezvisko, meno, titul,
             - právnická osoba – uvedie sa obchodné meno a právna forma.

     Právnická osoba / fyzická osoba – uvedie sa sídlo/trvalý pobyt, príp. číslo  telefónu a faxu.

     Dátum vykonania ročného zúčtovania preddavkov na daň za zdaňovacie obdobie, za ktoré sa hlásenie podáva – uvedie sa  dátum vykonania ročného zúčtovania preddavkov na daň z príjmov zo závislej činnosti  podľa § 38 zákona o dani z príjmov. V prípade, ak sa vykonalo ročné zúčtovanie vo viacerých termínoch,  t.j. nie pre všetkých zamestnancov naraz, uvedie sa posledný dátum, kedy sa ročné zúčtovanie vykonalo.

     Ostatné riadky sa vyplnia podľa predtlače. Hlásenie sa podáva za všetkých zamestnancov, ktorým zamestnávateľ za zdaňovacie obdobie vyplatil príjem zo závislej činnosti podľa 5 zákona o dani z príjmov v peňažnej aj v nepeňažnej forme, vrátane zamestnancov, ktorým  vyplatil príjmy zo závislej činnosti, plynúce na základe dohôd mimo pracovného pomeru, za zamestnancov, ktorým z dôvodu výšky príjmu a nezdaniteľnej časti základu dane alebo výplaty daňového bonusu nevznikla povinnosť zaplatiť preddavok na daň, alebo daň. Z celkového počtu zamestnancov sa uvedie počet zamestnancov, ktorým bol priznaný a vyplatený daňový bonus za zdaňovacie obdobie, za ktoré sa podáva hlásenie a zamestnanecká prémia.

I. časť – Vyúčtovanie dane

      Táto časť slúži na rozčlenenie sumy zrazenej a odvedenej na preddavkoch na daň a na dani z vyplatených  zdaniteľných príjmov zo závislej činnosti za všetkých zamestnancov za jednotlivé mesiace zdaňovacieho obdobia, za ktoré sa hlásenie podáva (ďalej len „bežné zdaňovacie obdobie“), obsahuje aj údaje o daňovom bonuse a zamestnaneckej prémii. Údaje uvedené v hlásení sú úhrnnými údajmi z prehľadov o zrazených a odvedených preddavkoch na daň (ďalej len „prehľad“), ktoré zamestnávateľ podal miestne príslušnému správcovi dane za jednotlivé štvrťroky bežného zdaňovacieho obdobia - § 39 ods. 9 písm. a) a § 49 zákona o dani z príjmov. 
      Ak zamestnávateľ v priebehu bežného zdaňovacieho obdobia podal správcovi dane opravný prehľad, do úhrnu v príslušných riadkoch hlásenia sa zahrnú údaje z tohto opravného prehľadu. 

     Riadok 0 ► uvádza sa úhrn zúčtovaných a vyplatených príjmov zo závislej činnosti za bežné zdaňovacie obdobie, ktoré zamestnávateľ zamestnancom vyplatil v peňažnej aj v nepeňažnej forme. Obsah riadku tvorí úhrn tzv. „hrubých miezd“, vyplatených zamestnancom, vrátane tých, ktorí v priebehu bežného zdaňovacieho obdobia prestali byť zamestnancami tohto zamestnávateľa. Do tohto riadku sa neuvádzajú príjmy zo závislej činnosti vyplatené zamestnancom od iného zamestnávateľa a neuvádzajú sa príjmy, z ktorých bola daň vybraná zrážkou podľa § 43 zákona o dani z príjmov.

     Riadok 1 ► uvádza sa úhrn preddavkov na daň, ktoré zamestnávateľ zrazil zo zúčtovaných a vyplatených zdaniteľných miezd  - § 35 zákona o dani z príjmov - vrátane nepeňažného plnenia za bežné zdaňovacie obdobie do 31. januára roka nasledujúceho po uplynutí bežného zdaňovacieho obdobia, bez uplatnenia daňového bonusu a zamestnaneckej prémie. Do sumy zrazených preddavkov sa zahrnie aj suma zrazených preddavkov na daň z tých príjmov zo závislej činnosti, ktoré zamestnávateľ vyplatil za predchádzajúce zdaňovacie obdobie (obdobia) v bežnom zdaňovacom období, ako aj prípadné opravy, ktoré vykonal a ktoré sa týkajú bežného zdaňovacieho obdobia.

      Riadok  2 ► uvádza sa úhrn zrazených daňových nedoplatkov a úhrn vrátených daňových preplatkov vyplývajúci z ročného zúčtovania preddavkov na daň za predchádzajúce zdaňovacie obdobie, o ktoré zamestnávateľ znížil (zvýšil) odvod preddavkov na daň za bežné zdaňovacie obdobie, bez uplatnenia daňového bonusu a zamestnaneckej prémie. 

      Riadok 3 ► uvádza sa rozdiel súm zrazených daňových nedoplatkov a vrátených daňových preplatkov, zistených u zamestnancov za predchádzajúce zdaňovacie obdobia. 
Ak úhrn nedoplatkov  je vyšší ako úhrn preplatkov, uvedie sa znamienko +.
Ak úhrn nedoplatkov  je nižší ako úhrn preplatkov, uvedie sa znamienko -. 

     Riadok 4 ► uvádza sa úhrn riadkov 1 až 3.

     Riadok 5  ► uvádza sa úhrnná suma daňového bonusu priznaná a vyplatená zamestnancom za bežné zdaňovacie obdobie do 31. januára roka nasledujúceho po uplynutí bežného zdaňovacieho obdobia, o ktorú zamestnávateľ znížil (zvýšil) úhrnnú sumu preddavkov na daň a dane za toto zdaňovacie obdobie. Uvádza sa aj daňový bonus, ktorý bol nesprávne (neoprávnene) zamestnancovi vyplatený a zamestnanec ho uhradil alebo zamestnávateľ od zamestnanca vybral. Suma daňového bonusu sa uvedie najviac do výšky sumy uvedenej v riadku 4. 

     Riadok 6 ►uvádza sa úhrnná suma zamestnaneckej prémie priznaná a vyplatená zamestnancom, o ktorú zamestnávateľ znížil (zvýšil) sumu odvodu preddavkov na daň vrátane vykonaných opráv. Uvádza sa aj zamestnanecká prémia, ktorá bola nesprávne (neoprávnene) zamestnancovi vyplatená a zamestnanec ju uhradil alebo zamestnávateľ od zamestnanca vybral. Suma zamestnaneckej prémie sa uvedie najviac do výšky sumy rozdielu riadkov 4 a 5. 

     Riadok 7 ► uvádza sa úhrn riadkov 4,  5  a 6 – odvodová povinnosť.

     Riadok 8 ► uvádza sa skutočný odvod preddavkov, ktorý zamestnávateľ odviedol správcovi dane za celé zdaňovacie obdobie.

     Riadok 9 ► uvádza sa rozdiel riadkov 7 a 8, ak je menší ako nula.

     Riadok 10 ► uvádza sa rozdiel riadkov 7 a 8, ak je väčší ako nula.

II. časť – Rozdiely z dodatočného hlásenia

     Riadok 11 ► uvádza  sa daňový preplatok alebo daňový nedoplatok z naposledy podaného hlásenia.

     Riadok 12 ► uvádza sa daňový preplatok alebo daňový nedoplatok, ktorý vyplynul z podaného dodatočného hlásenia.

III. časť – Daň vyberaná zrážkou

Upozornenie: Táto časť sa vyplňuje len vtedy, ak zamestnávateľ uviedol údaje o dani vyberanej zrážkou z príjmov zo závislej činnosti v prehľade za 1. štvrťrok 2011.

     Riadok 13 ► uvádza sa úhrn dane vybranej zrážkou podľa § 43 ods. 3 písm. j) zákona o dani z príjmov v znení účinnom do 31.12.2010.

     Riadok 14  ► uvádza sa úhrnná suma daňového bonusu priznaná a vyplatená zamestnancom za bežné zdaňovacie obdobie do 31. januára roka nasledujúceho po uplynutí bežného zdaňovacieho obdobia, o ktorú zamestnávateľ neznížil úhrnnú sumu preddavkov na daň a dane za toto zdaňovacie obdobie v riadku 5. Táto suma daňového bonusu sa uvedie najviac do výšky sumy uvedenej v riadku 13. 

      Riadok 15 ► uvádza sa úhrnná suma zamestnaneckej prémie priznanej a vyplatenej zamestnancom, o ktorú zamestnávateľ neznížil úhrnnú sumu preddavkov na daň a dane za toto zdaňovacie obdobie v riadku 6. Táto suma zamestnaneckej prémie sa uvedie najviac do výšky sumy rozdielu riadkov 13 a 14. 
 
     Riadok 16 ► uvádza sa rozdiel riadkov 13 – 14 – 15, t.j.  odvodová povinnosť dane vyberanej zrážkou.

     Riadok 17 ► uvádza sa skutočný odvod dane vyberanej zrážkou podľa § 43 zákona o dani z príjmov, ktorý zamestnávateľ odviedol správcovi dane v zdaňovacom období.

IV. časť – Rekapitulácia (daňový bonus a zamestnanecká prémia)

    Riadok A ► uvádza sa celková suma vyplateného daňového bonusu, ktorú zamestnávateľ do 31. januára roka nasledujúceho po uplynutí bežného zdaňovacieho obdobia vyplatil všetkým zamestnancom z úhrnnej sumy preddavkov na daň (dane) a z vlastných prostriedkov, vrátane daňového bonusu vyplateného a vybraného v rámci ročného zúčtovania a vykonaných opráv za predchádzajúce zdaňovacie obdobie.

     Riadok B ► uvádza sa suma daňového bonusu, ktorú zamestnávateľ do 31. januára roka nasledujúceho po uplynutí bežného zdaňovacieho obdobia vyplatil zamestnancom z úhrnu zrazených preddavkov na daň a dane.

     Riadok C ► uvádza sa suma daňového bonusu, ktorú zamestnávateľ do 31. januára roka nasledujúceho po uplynutí bežného zdaňovacieho obdobia zamestnancom vyplatil zo svojich prostriedkov (riadok C = riadok A – riadok B). 

     Riadok D ► uvádza sa úhrnná suma rozdielu daňového bonusu priznaného a vyplateného z prostriedkov zamestnávateľa, o ktorú si nemohol zamestnávateľ znížiť odvod preddavkov na daň (dane). 

     Riadok E ► uvádza sa úhrnná suma zamestnaneckej prémie priznanej a vyplatenej zamestnancom z úhrnnej sumy preddavkov na daň (dane) a z vlastných prostriedkov zamestnávateľa. 

     Riadok F ► uvádza sa úhrnná suma zamestnaneckej prémie priznanej a vyplatenej zamestnancom z úhrnnej sumy zrazených preddavkov na daň (dane).

     Riadok G ► uvádza sa úhrnná suma zamestnaneckej prémie priznaná a vyplatená z vlastných prostriedkov zamestnávateľa, o ktorú si nemohol tento zamestnávateľ znížiť odvod preddavkov na daň (dane). 

      Riadok H  ► uvádza sa úhrnná suma rozdielu zamestnaneckej prémie vyplatená zamestnancom z prostriedkov zamestnávateľa, o ktorú si nemohol zamestnávateľ znížiť odvod preddavkov na daň (dane).

V. časť – Úhrn príjmov poskytnutých jednotlivým zamestnancom

       Táto časť slúži správcovi dane na určenie správnej výšky úhrnu príjmov zo závislej činnosti jednotlivých zamestnancov (daňovníkov) za bežné zdaňovacie obdobie, ktoré im boli v tomto zdaňovacom období vyplatené a zdanené podľa § 35 zákona o dani  z príjmov.  V tejto časti sa neuvádzajú pričom príjmy, z ktorých sa daň vybrala zrážkou podľa § 43 zákona o dani z príjmov (poistné na verejné zdravotné poistenie vrátené zdravotnou poisťovňou z ročného zúčtovania zdravotného poistenia). Ak ide o osoby, na ktoré sa pri vykazovaní osobných údajov vzťahuje osobitný predpis (napr. § 267 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže SR a Železničnej polície), osobné údaje sa uvedú v súlade a v rozsahu podľa tohto osobitného predpisu.
V záhlaví každej strany V. časti sa uvedie poradové číslo strany z celkového počtu strán tejto časti (napr. 1/15, 2/15...).

     Riadok 1 ► uvádza sa rodné číslo zamestnanca, ktorému zamestnávateľ v bežnom zdaňovacom období vyplatil príjem zo závislej činnosti podľa § 5 zákona o dani z príjmov, v peňažnej aj v nepeňažnej forme. 

    Riadok 2 ► uvádza sa dátum narodenia sa len u cudzích štátnych príslušníkov.

    Riadok 3 ► uvádza sa priezvisko a meno zamestnanca a trvalý pobyt. 
 
    Riadok 4 ► uvádza sa  úhrn zdaniteľných príjmov zo závislej činnosti podľa § 5 zákona o dani z príjmov vyplatených zamestnávateľom, ktoré tento zamestnávateľ zamestnancovi za bežné zdaňovacie obdobie v peňažnej aj v nepeňažnej forme vyplatil. Uvedú sa len tie zdaniteľné príjmy, z ktorých sa vyberá preddavok na daň podľa § 35 zákona o dani z príjmov (neuvedú sa príjmy, ktoré nie sú podľa zákona o dani z príjmov predmetom dane alebo sú od dane oslobodené). V úhrne príjmov sa neuvedú príjmy, ktoré zamestnanec, ktorý požiadal o vykonanie ročného zúčtovania, poberal v bežnom zdaňovacom období od iných zamestnávateľov – uvádzajú sa teda len zdaniteľné príjmy, ktoré zamestnancovi plynuli od zamestnávateľa, ktorý podáva hlásenie.
     
     Riadok 5 ► vyznačia sa mesiace kalendárneho roka, za ktoré zamestnávateľ zamestnancovi vyplatil (vyplácal) mzdu (napr. ak zamestnancovi vyplácal mzdu za mesiac júl, august, september, vyznačí sa x pod číslicami  7, 8, 9; ak vyplatil mzdu za mesiace máj a október, vyznačí sa x pod číslicami  5 a 10; ak zamestnancovi vyplácal mzdu celé bežné zdaňovacie obdobie, vyznačí sa x  v okienku 1-12.)

     Riadok 6 ► uvádza sa základ dane, vypočítaný podľa § 5 ods. 8 zákona o dani z príjmov
 
     Riadok 7 ► uvádza sa úhrn zrazených preddavkov na daň z príjmov zo závislej činnosti za každého zamestnanca bez úpravy o daňový bonus. Ak zamestnávateľ zamestnancovi nevykonal ročné zúčtovanie za zdaňovacie obdobie, za ktoré sa podáva hlásenie, vyznačí sa x pod písmenom N. Ak zamestnávateľ zamestnancovi toto ročné zúčtovanie vykonal, vyznačí sa x pod písmenami A.

     Riadok 8 ► uvádza sa suma daňového bonusu, ktorú zamestnávateľ zamestnancovi v bežnom zdaňovacom období do 31. januára roka nasledujúceho po uplynutí bežného zdaňovacieho obdobia vyplatil v úhrne na všetky deti, ktorých počet sa vyplní v druhej časti riadku 8 (počet detí) okrem daňového bonusu, ktorý vyplatil (doplatil) zamestnancovi v ročnom zúčtovaní za predchádzajúce zdaňovacie obdobie. 
    
  Poznámka : 

     Správnosť a úplnosť údajov v hlásení sa potvrdí odtlačkom pečiatky zamestnávateľa a podpisom zodpovedného pracovníka tohto zamestnávateľa. Ak sa tlačivo hlásenia podáva elektronicky, odtlačok pečiatky zamestnávateľa sa nevyžaduje.

Potvrdenie o podaní hlásenia

    Potvrdenie o podaní hlásenia potvrdzuje správca dane, ak bolo doručené osobne. Ak bolo hlásenie podané poštou alebo elektronicky, správca dane potvrdenie o podaní hlásenia na tomto tlačive nepotvrdzuje.